Hafstad har vært en sentral forkjemper for LHBT-rettigheter siden 1990-tallet, og kom selv ut som transperson som 22-åring etter hennes transisjon på Rikshospitalet i 1989. Siden midten av 1990-tallet har hun arrangert flere klubb- og partyeventer både i Bergen og på Oslos undergrunnsscener. På 2000-tallet er hun etablert som en sentral person i norsk drag-miljø, hvor hun primært er kjent under artistnavnet «Comtesse von Lüderitz». Med dette aliaset var Hafstad produsent, konferansier og en av initiativtakerne til Melodi Kvasi Grand Prix i 1997, som ble en stor suksess i det skeive miljøet i Bergen og senere i Oslo, og som ble arrangert frem til 2015. Likeledes har hun ledet Eurovision Drag Contest i årene 2004–2007, hvor deltakerne kombinerer dragshow med å mime til Eurovision sanger. Etter pausen i 2007 som varte til 2014, så konseptet på nytt dagens lys under navnet Eurovision Lip sync Contest (ELC). I årene 2021 og 2022 gikk ELC digitalt grunnet Covid-19-pandemien, og finalen i 2021 ble sett live av over 20.000 seere på YouTube, der deltakerne laget sine egne musikkvideoer som de sendte inn til Hafstad sitt produksjonsteam hvor seerne kunne stemme frem sine favoritter til den nasjonale finalen. Per 2024 arrangeres ELC fortsatt, i både Norge, Nederland og Danmark.